Hertta (korttipeli)

Hertta on neljän pelaajan korttipeli. Pelissä yritetään välttää hertan ja patarouvan saamista. Kerätyistä hertoista saa jokaisesta yhden pisteen ja patarouvasta 13 pistettä. Jos pelaajan onnistuu saada kaikki pistekortit yhden kierroksen aikana, hän ei saa yhtäkään pistettä, mutta kaikki muut pelaajat saavat 26 pistettä eli kyseessä on puhallus. Pelin voittaja on se, jolla on vähiten pisteitä jonkun pelaajan rikkoessa 100 pisteen rajan.

Alkuvalmistelut 
Kaikki kortit jaetaan tasan pelaajien kesken. Jokainen pelaaja valitsee kädestään kolme korttia, jotka annetaan ensimmäisellä kierroksella vasemmalla puolella istuvalle pelaajalle, toisella kierroksella oikealla puolella olevalle pelaajalle, kolmannella kierroksella vastapäätä istuvalle pelaajalle ja neljännellä kierroksella kortteja ei vaihdeta lainkaan. Pelin aloittaa pelaaja, jolla on ristikakkonen lyömällä sen pöytään.

Pelin kulku 
Pelissä pelataan neljän kortin tikkejä. Maata on tunnustettava ja isoimman kortin lyöjä voittaa tikin ja aloittaa seuraavan tikin. Jos ei ole annettua maata, voi lyödä minkä kortin tahansa. Hertalla ei saa aloittaa ennen kuin se on rikottu eli joku pelaajista on lyönyt hertan vapaavalintaisena korttina, paitsi jos pelaajalla on vain herttaa. Ensimmäiseen tikkiin ei saa lyödä herttaa tai patarouvaa, vaikka kädessä ei olisikaan ristiä.

Kun kaikki kortit on pelattu, lasketaan, kuinka monta pistettä kukin pelaaja sai, ja aloitetaan seuraava kierros.

Kahden, kolmen, viiden ja kuuden hengen pelit 
 Kahden hengen peli on muuten sama kuin yllä, mutta seuraavin muutoksin: Molemmille pelaajille jaetaan 13 korttia ja loput kortit jätetään nostopakaksi. Ei-jakanut pelaaja aloittaa ensimmäisen tikin. Pelaajat ottavat yhden kortin aina pelatun tilalle niin kauan kuin pakkaa riittää. Tikin voittaja ottaa ensin kortin (viralliset säännöt) tai kortti otetaan pelatun tilalle heti (käytännön säännöt). Näin jatketaan, kunnes pakka loppuu ja kaikki kortit on pelattu.
 Kolmen hengen pelissä ruutukakkonen poistetaan pakasta ja jokaiselle pelaajalle jaetaan 17 korttia. Ristikakkonen aloittaa pelin.
 Viiden hengen pelissä ruutu- ja ristikakkonen poistetaan pakasta ja jokaiselle pelaajalle jaetaan 10 korttia. Ristikolmonen aloittaa pelin.
 Kuuden hengen pelissä otetaan mukaan kaksi jokerikorttia, joille sovitaan arvot risti 2,5 ja ruutu 2,5. Pelaajille jaetaan 9 korttia.

Variaatioita 
 Muuten kuin yllä, mutta hertan 10,J,Q ja K tuottavat kaksi pistettä kukin ja herttaässä kolme pistettä, puhalluksen pistemäärä voi tällöinkin vastata maksimipistemäärää 8+4*2+3+13=32 pistettä.
 Muuten kuin yllä, mutta pataässä on 4 pistettä, patakuningas 6 ja patarouva 8. Kokonaispistemäärä on tällöin 31.
 Jos pelaaja puhaltaa ja sen seurauksena peli olisi päättymässä niin, ettei hän olisi voittamassa, muut eivät saa 26 pistettä vaan puhaltanut pelaaja voi vähentää itseltään 26 pistettä ja peli jatkuu siitä.
 Ruutujätkästä saa -10 pistettä. Jos joku pelaaja kerää kaikki hertat, patarouvan sekä ruutujätkän, hän ei saa pisteitä, mutta muut pelaajat saavat 26 pistettä.
 Pelin lopetukseen vaadittava pistemäärä voi olla sovittaessa myös muu kuin 100 pistettä.
 Peliä voidaan pelata myös paripelinä, jolloin pisteet lasketaan pareittain. Pelin kulku on muuten normaali, mutta pelaajat eivät voi puhaltaa koska paripeli tekisi siitä liian helppoa.
 Asetetaan pelille maksimikesto (“sataan pisteeseen tai 15 jakoa”)
 Kortteja ei vaihdeta jaon alussa
 Kortit vaihdetaan aina saman kanssa
 Patarouva ei olekaan pistekortti
 Jokainen hertta on numeroarvonsa verran pisteitä ja patarouva 60 pistettä
 Ensimmäisen tikin aloittaa jakajasta seuraava millä tahansa ei-pistekortilla
 Ruutukymppi on kymmenen positiivista pistettä

Lähteet

Aiheesta muualla 
 http://hearts.vex.net/ - Nova Hearts. Verkossa moninpelattava Hertta.

Misääripelit
Nelinpelit